b'\n_START_ARTICLE_\nMansikkakarnevaalit\n_START_PARAGRAPH_\nMansikkakarnevaalit on Suonenjoella vuosittain j\xc3\xa4rjestett\xc3\xa4v\xc3\xa4 ilmaistapahtuma, joka osuu mansikkasadon kypsymisen aikaan. Karnevaalit on j\xc3\xa4rjestetty vuodesta 1970 lukien vuosittain kahta vuotta,1984 ja 2003, lukuun ottamatta._NEWLINE_Karnevaalien tapahtumapaikka on vuodesta 2008 ollut Kaatron koulun kentt\xc3\xa4. Tapahtuman toiminnanjohtaja on Pertti Nyyss\xc3\xb6nen. Tapahtuman aikana muun muassa valitaan Mansikkatytt\xc3\xb6 ja j\xc3\xa4rjestet\xc3\xa4\xc3\xa4n mansikansy\xc3\xb6ntikilpailu._NEWLINE_Mansikkakarnevaalit on ainoita Suomessa j\xc3\xa4rjestett\xc3\xa4vi\xc3\xa4 viihdetapahtumia, johon ei myyd\xc3\xa4 p\xc3\xa4\xc3\xa4sylippuja. Paikallinen elinkeinoel\xc3\xa4m\xc3\xa4 ja Suonenjoen kaupunki sponsoroi tapahtumaa,ja ty\xc3\xb6ryhm\xc3\xa4 hankkii tuloja mainosmyynnill\xc3\xa4, toripaikoilla ja karnevaaliravintolalla. Perjantai-iltana kaupungin halki kulkee karnevaalikulkue, jossa yritykset voivat esitell\xc3\xa4 toimintaansa ja k\xc3\xa4dentaitojaan. Vuonna 2011 arvioitiin kadun varrella olleen jopa 10\xc2\xa0000 katselijaa. Viihdetaiteilijat esiintyv\xc3\xa4t karnevaalien esiintymislavalla. Vuonna 2011 esiintyi mm. Jani Jalkanen ja H\xc3\xa4nen Orkesterinsa. Karnevaalien ohjelmaan kuului my\xc3\xb6s mansikkakirkko sek\xc3\xa4 taiteilija Kari Tapion muistomerkin julkistaminen. Koko viikonlopun aikana paikkakunnalla arvellaan vierailleen yli 20\xc2\xa0000 vierasta._NEWLINE_Suonenjoen mansikkakarnevaalit esiintyv\xc3\xa4t my\xc3\xb6s suomalaisessa kirjallisuudessa. Seppo Heikkisen romaanissa Mansikkakarnevaalit liikutaan vuoden 1978 mansikkakarnevaalien tapahtumissa.'